khistorydata/jeongjo-sjw-relations huggingface dataset:
정조 4년
判尹趙重晦疏曰。伏以。臣再上乞身之疏。冀蒙體下之恩。及承批旨。終靳一兪。至以病雖難强。位著乏人爲敎。臣於是。惶悶抑塞。措躬無地。臣之實病難强之狀。旣蒙天鑑俯燭無餘。臣感惶之極。不敢復事煩瀆。而當此位著苟艱之時。如使臣苟有一分陳力之望。則猶可以備員充位。而顧此癃病。便成廢棄。雖在乏人之日。將安所用哉。固宜更入文字。仰祈垂察。而情私雖急。瀆擾是懼。姑且泯默縮伏矣。千萬意外。忽蒙京兆新命。惟此詞訟劇務。有非病癈之臣所可擬議。而況今慈旨之下。揀擇有命。擧國臣民。莫不歡慶。此時此任。固當以無故者擬差。以爲及時擧行之地。而乃以如臣必不堪承之人。苟然備擬者。實所未曉也。臣年至病痼。望斷驅策。前後陳懇。言出肝膈。今玆申控。實涉瀆犯。而情迫于中。未能自遏。伏乞聖明。特垂照察。先解臣見叨之職。使莫重擧行之事。無至暫緩。仍許臣休退之請。得以優遊於大化之內。以卒其餘年。不勝大願。臣無任屛營祈懇之至。答曰。省疏具悉。卿其勿辭。調理行公。
정조 4년
庚子二月二十三日午時。上御誠正閣。同副承旨入侍時。同副承旨趙尙鎭。假注書趙興鎭。記注官李𤧣。記事官徐龍輔。以次進伏訖。上曰。禮房承旨入侍。賤臣承命出。與左承旨徐有防偕入進伏。上命書傳敎曰。召對爲之。上曰。參贊官以入侍承旨爲之。修撰金宇鎭。副校理徐鼎修進伏。上命賤臣曰。麗史提綱。自初五卷至第八卷持入。賤臣承命出。持冊還伏。上命宇鎭先讀。次命鼎修讀之。至酉時乃止。上曰。所讀旣多。且日已暮矣。文義置之。先命玉堂退出。上命尙鎭書傳敎曰。今番凡縀綾所用處。皆以紬綿代用之意。已令自內如是措置。或不有此禁。宮屬憑藉嘉禮。未索外上於廛人之弊。以此須爲。分付。俾無此等之弊。如是而如有犯者。自本司草記以聞。又命書傳敎曰。守摠兩營。非特敎。雖無兼察之例。見今兩營之帥。俱皆在外。守禦使則以本營事出去。卽當上來。而至於摠帥上來之期。姑爲杳然。催促上來之意。分付。上來間訓將兼察事。牌招聽傳敎。勿出朝報命尙鎭先退。王大妃殿進御人蔘二錢重粟米飮一貼。依前竝入事下敎。出榻敎又命書傳敎曰。明日戶判。尙衣院提調來待。上曰。今番嘉禮。務從節儉者。恐有貽弊於貢市。故俄以傳敎申飭。而難保其一毫無弊也。有防曰。俄者下敎。非但爲服飾之儉約。亦出於爲民之聖意。孰不欽頌而仰體乎。命退。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨金魯淳坐。右副承旨金尙集坐直。同副承旨趙尙鎭坐。注書一員未差鄭東俊呈辭。假注書李錫夏仕趙興鎭仕直。事變假注書權坰仕。
정조 4년
徐有防啓曰。明日視事。取稟。傳曰。只晝講。
정조 4년
王大妃殿患候。大殿政院玉堂口傳問安。答曰。知道。與藥院問候有異。此後勿爲之。王大妃殿惠慶宮中宮殿。政院玉堂口傳問安。答曰。知道。王大妃殿惠慶宮中宮殿。藥房口傳問安。答曰。知道。
정조 4년
金尙集。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。答曰。知道。
정조 4년
徐有防啓曰。戶曹判書金華鎭。尙衣院提調鄭民始。依下敎來待矣。傳曰。入侍。
정조 4년
傳于徐有防曰。大臣入侍事。遣史官傳諭。
정조 4년
徐有防啓曰。領議政金尙喆。左議政李溵。領府事徐命善。判府事鄭弘淳。依下敎來待矣。傳曰。入侍。
정조 4년
傳于徐有慶曰。副提調入侍。
정조 4년
傳于徐有防曰。召對爲之。
정조 4년
吏曹口傳政事。以李鎭衡爲繕工提調。
정조 4년
吏曹口傳政事。尙衣僉正權瓛。司宰僉正朴宗珪相換。尙衣別提張彦績。繕工主簿沈遇相換。尙衣直長邊得一。司圃直長金重祚相換。
정조 4년
徐有防啓曰。實錄廳進去兼春秋鄭益祚。身病猝重。勢難察任。今姑改差。其代令該曹口傳差出。何如。傳曰。允。
정조 4년
庚子二月二十四日卯時。上御誠正閣。同副承旨入侍時。同副承旨趙尙鎭。假注書趙興鎭。記注官李𤧣。記事官徐龍輔。以次進伏訖。上命書傳敎曰。時原任大臣入侍事。遣史官傳諭。上曰。戶判尙衣提調入侍。賤臣承命出。與戶曹判書金華鎭。尙衣提調鄭民始。偕入進伏。上曰。繕工提調誰也。華鎭曰。臣方兼帶矣。上曰。嘉禮時所入。原數之多小何如云耶。華鎭曰。姑未籌的。應入未知何如。而蓋比前差減矣。上曰。自戶兵曹輸送內需司之物。錢爲三千緡。木爲十同。似可堪用矣。華鎭曰。今番嘉禮時。聖意務從儉約。綾縀所入處。皆以紬綿代用。故物力比之前例。可謂半減矣。上曰。髢髮十丹。若貿入。則自戶曹準折。本價爲幾許耶。華鎭曰。未及的知矣。上曰。十丹本價。輸送龍銅宮。黑角筩亦竝送也。華鎭曰。香坐兒或有自尙方造用之例。或自排設房造用之例。今番則。何以爲之乎。上曰。依例造之。至於衣服內供之屬。欲自內爲之。戶曹則不爲磨鍊。可也。上曰。轎子旣有前件。不必改造。而前件旣甚渝色。亦多傷破。一件新造。似好矣。民始曰。本院多有擧行之事。而郞廳或年老或生疎。合有變通之道。奉命出去外。諸郞廳。一竝他官換差。何如。上曰。依爲之。出擧條上曰。時原任大臣入來入侍。賤臣承命出。與領議政金尙喆。左議政李溵。領府事徐命善。判府事鄭弘淳偕入進伏。上曰。右承旨入侍。賤臣承命出。與右承旨徐有防進伏。尙喆等曰。日間聖體。若何。上曰。一樣矣。王大妃殿氣候。何如。上曰。一樣安寧矣。惠慶宮氣候。何如。上曰。一樣矣。上曰。近日揀擇單子。連爲入來。而五部所捧太少。畿內單子姑未入來矣。尙喆曰。揀擇單子。數旣甚少。自十五歲至十九歲加捧之意。分付。何如。上曰。依爲之。出擧條尙喆曰。初揀擇日字。以二十八日退定。再揀擇日字。以三十日爲之。何如。上曰。依爲之。出擧條上命書傳敎曰。戶判方有擧行之事。兼帶繕工提調許遞。其代口傳差出。使之除辭朝進去。上曰。摠戎使何間入來云乎。尙喆曰。自本司連爲催促。而尙無消息。本廳許久兼察。可悶矣。上曰。箕伯何間交龜。命善曰。二十七八日間。當赴營云矣。上曰。然則右相之入城。似在來初矣。命善曰。然矣。上曰。藥房提調何日入來云乎。民始曰。今日入來云矣。尙衣院官員口傳相換事。下敎。出榻敎命諸臣退出。諸臣先退。上曰。藥院副提調入侍。賤臣承命出。與副提調徐有慶偕入進伏。上曰。提調入來云乎。有慶曰。俄者入京云矣。命書榻敎曰。王大妃殿進御人蔘一錢重粟米飮一貼。更爲煎入。命書傳敎曰。提調如已入來。監煎。如未入來。副提調監煎。又命書榻敎曰。王大妃殿進御人蔘二錢重粟米飮一貼依前煎入。上曰。摠帥何間入來乎。有慶曰。初二日入來云矣。命書傳敎曰。明日晝講停。命退。承史以次退出。
정조 4년
庚子二月二十四日二更。上御誠正閣。坐直承旨入侍時。右承旨徐有防。假注書趙興鎭。記注官李𤧣。記事官徐龍輔。以次進伏訖。上曰。玉堂上下番持麗史提綱入侍。賤臣承命出。與修撰金宇鎭。副校理徐鼎修偕入進伏。上命分讀。上命賤臣曰。尙衣院入直官員知入。賤臣還奏曰。直長邊得一。相換於司圃署。而啓下於省記後。故不得追省記。因爲入直云矣。上曰。本院官員入來。交替之意。分付。賤臣承命出。分付後還奏曰。門鑰已下。不得入來云矣。上曰。尙衣院官員催促。來待門外後知入。賤臣承命出。還奏曰。尙衣院官員來待門外云矣。上出標信。命賤臣曰。出給宣傳官。開金虎門。入尙衣院官員後。還閉之意。分付。賤臣承命出。出入尙衣院官員後。還納標信。命退。諸臣以次退出。
정조 4년
行都承旨徐有慶病。左承旨蔡弘履坐。右承旨徐有防坐。左副承旨金魯淳坐。右副承旨金尙集坐直。同副承旨趙尙鎭坐直。注書鄭東浚呈辭一員未差。假注書李錫夏仕趙興鎭仕直。事變假注書權坰仕。
정조 4년
藥房都提調鄭弘淳。提調金鍾秀。右承旨徐有防啓曰。伏未審夜間。聖體。若何。王大妃殿症候。何如。粟米飮今方煎入。而臣等率諸御醫入侍。仰承症候諸節爲宜。惠慶宮氣候。何如。臣等不任區區憂慮。敢來問安。竝此。仰稟。答曰。知道。
정조 4년
傳于金尙集曰。大臣備局堂上引見。
정조 4년
趙尙鎭。以左議政李溵。繕工提調李鎭衡。觀象監提調金夏材。禮曹參議李亨逵言啓曰。永祐園園上莎草枯損處修改書啓。臣等昨日馳詣園所。仍行肅拜禮後。園上莎草枯損處。更爲奉審。則其有頉處。與日昨無異是白乎等。以今日告由祭後。趁吉時先自南方始役。自寅至辛。一齊修改。少少枯損。土色現露處。庫庫補莎爲白乎旀。方當解凍之餘。曲墻壬方內面地臺石上方甎面灰。間有剝落。不可不改補乙仍于。園官眼同。亦一體修改爲白臥乎事。答曰。知道。
정조 4년
徐有防。以武二所差備官。以試官意啓曰。擧子捧講垂畢。今日當爲出榜詣闕。而上試官李鎭衡。以繕工監提調。奉命出去。不得開場。上試官代。令政院稟旨變通。何如。傳曰。次試官爲上試官。仍爲開場。
정조 4년
傳于金尙集曰。中館文鳳億蕩滌。
정조 4년
大司憲鄭昌淳。行副提學金夏材。大司諫金文淳。持平姜。獻納柳孟養。校理姜忱。副校理徐鼎修李時秀。正言尹得孚。修撰金宇鎭徐有成。副修撰尹行元沈樂洙啓曰。請喬桐府黜置罪人鄭致達妻快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱亟加嚴鞫。快正王法。請削黜罪人洪樂純爲先中途付處。措辭見上答曰。不允。
정조 4년
大司憲鄭昌順。大司諫金文淳。持平姜。獻納柳孟養。正言尹得孚啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答曰。不允。
정조 4년
持平姜啓曰。請大靜縣爲奴罪人金壽賢依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達依律處斷。請削黜罪人金漢耆亟施竄配之典。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿等。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。趙濟泰等事。趙嵎事。亟停勿煩。
정조 4년
平安監司鄭尙淳疏曰。伏以。臣猥膺藩寄。行將辭陛矣。臣之父母墳山。在於京畿果川地。而身係公務。久闕展掃。今當遠赴之日。倍切霜露之感。玆陳短章。冒控微懇。伏乞聖慈。特許恩暇。俾得往省。以伸至情。不勝萬幸。臣無任屛營祈懇之至。答曰。省疏具悉。卿其依所請往省焉。
정조 4년
庚子二月二十五日。兼春秋洪光一。刑曹啓目。罪人印殷復。更加嚴刑。期於取服。何如。傳曰。更加嚴刑。期於得情爲良如敎。
정조 4년
刑曹啓目。罪人金奉鎭。更加嚴刑。期於輸情。何如。傳曰。更良嚴刑。期於輸款爲良如敎。
정조 4년
刑曹啓目。罪人金龍河。更加嚴刑。期於得情。何如。傳曰。此所謂故犯之故犯。承款之後。又復變辭。尙今抵賴者。萬萬凶獰。更良各別嚴刑。期於輸情爲良如敎。
정조 4년
刑曹啓目。罪人朴𤩕。更加嚴刑。期於得情。何如。傳曰。更良加刑。期於輸款爲良如敎。
정조 4년
刑曹啓目。罪人金廷周更加嚴刑。期於輸款。何如。傳曰。更良加刑得情爲良如敎。
정조 4년
刑曹啓目。罪人安七金更加嚴刑。期於得情。何如。傳曰。如前除良。更加嚴刑。期於取服爲良如敎。
정조 4년
庚子二月二十五日卯時。上御誠正閣。同副承旨入侍時。同副承旨趙尙鎭。假注書趙興鎭。記注官李𤧣。記事官徐龍輔。以次進伏訖。上曰。今日次對。盡爲來會乎。尙鎭曰。座目單子。未及取見。而入侍之路見之。金華鎭鄭民始金鍾秀洪樂性入來矣。命書平安監司鄭尙淳疏批。上曰。禮房承旨入侍。賤臣承命出。與右承旨徐有防進伏。命尙鎭先退。命書傳敎曰。騎馬一匹立之。宣傳官一員待命。命退。承史以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨金魯淳坐。右副承旨金尙集坐直。同副承旨趙尙鎭坐。注書一員未差鄭東浚呈辭。假注書李錫夏仕趙興鎭仕直。事變假注書權坰仕。
정조 4년
藥房都提調鄭弘淳。提調金鍾秀。副提調徐有慶啓曰。伏未審夜間。聖體。若何。王大妃殿症候。何如。粟米飮今方煎入。而臣等率諸御醫入侍。仰承症候諸節爲宜。惠慶宮氣候。何如。臣等不任區區憂慮。敢來問安。竝此。仰稟。答曰。知道。慈殿患候。昨午以前添劇之症。夜來少減。今日亦用二帖粟米飮。似宜矣。慈宮氣候則一樣。卿等待後日次入侍。
정조 4년
王大妃殿惠慶宮中宮殿。藥房口傳問安。答曰。知道。
정조 4년
徐有防啓曰。明日視事。取稟。傳曰。停。
정조 4년
傳于徐有防曰。吏曹參判鄭民始。禮曹參判李鎭衡來待。
정조 4년
徐有防啓曰。吏曹參判鄭民始。禮曹參判李鎭衡。依下敎來待矣。傳曰。入侍。
정조 4년
傳于徐有防曰。右副承旨入侍。
정조 4년
大司憲鄭昌順。大司諫金文淳。持平姜。獻納柳孟養。校理姜忱。副校理李時秀徐鼎修。正言尹得孚。修撰金宇鎭徐有成。副修撰沈樂洙尹行元啓曰。請喬桐府黜置罪人鄭致達妻快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱亟加嚴鞫。快正王法。請削黜罪人洪樂純爲先中途付處。措辭見上答曰。不允。
정조 4년
大司憲鄭昌順。大司諫金文淳。持平姜。獻納柳孟養。正言尹得孚啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者絶島散配。措辭見上答曰。不允。
정조 4년
持平姜啓曰。請大靜縣爲奴罪人金壽賢依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達依律處斷。請削黜罪人金漢耆。亟施竄配之典。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎亟寢酌處之命。仍令王府。設鞫得情。快正王法。請薪智島荐棘罪人瑩中設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。趙濟泰等事。趙嵎事。亟停勿煩。
정조 4년
獻納柳孟養啓曰。請大靜縣爲奴罪人金壽賢。亟令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府。嚴鞫得情。夬正王法。請定配罪人具翼遠亟寢酌處之命。仍令王府。嚴鞫得情。快施當律。請減死安置罪人大燮亟寢酌處之命。仍令王府。設鞫得情。夬正王法。請減死罪人弼海亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬亟命散配。日謙兄弟竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎依律處斷。請濟州牧減死定配罪人範聖依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬不可遠地散配而止。亦竝施絶島散配之典。請逆賊尙魯亟施孥戮之典。措辭見上答曰。不允。埏事亟停勿煩。
정조 4년
吏曹判書金鍾秀箚曰。伏以。臣竊有區區愚悃。欲一警咳於密邇之聽。抱玆耿耿。中宵繞壁者。爲日久矣。念臣受恩如天。報答無階。苟利於國。死且不避。目今事端漸露。憂畏層加。臣何忍顧瞻前却。終始不言。以負我殿下哉。臣請冒萬死陳之。惟聖明垂察焉。奉朝賀洪國榮。本以狠毒之性。粗挾狡黠之才。貪天爲己。恃功自恣。操縱與奪。圖自已出。動靜言爲。全無臣分。噫。殿下之待之以股肱心膂者。蓋欲其感激恩遇。殫心圖報。或有絲髮裨益。而乃反眼無君父。威振朝廷。凡廟堂紆謨。銓曹用捨。臺閣言議。軍門事務。皆把持掌握。唯意所欲。務令公卿文武。皆出其門下。趨附者朝除夕遷。齟齬者陷之罪罟。遂使搢紳盡入圈套。韎韋皆作私人。重以大開賂門。八方財貨。輻湊如市。一國之人。不敢言而敢怒。今幾年矣。然此在渠猶屬餘事。伏惟我殿下。春秋鼎盛。而尙未有螽斯之慶。擧國臣民之憂悶躁鬱。小大同情。凡係廣儲嗣之道。固當靡不用極。況以渠之地處。殿下所以寵遇而倚毗之者。在古無二。則渠亦殿下之臣耳。苟有一分人心。其所先事而導達。承敎而將順者。宜自別於他人。而昨年五月以後。辭下之顒望。改卜名門者。時日爲急。而渠獨罔念宗國之重。或慮權柄之失。其時對人輒曰。此事決不可再擧。噫嘻。痛矣。此事不再。其於嗣續何。及其上見過於君父。下獲罪於公議。乃敢生掉脫之計。忽於乞休之疏。盛論此事。至云以渠之在。左右聖意。難於改卜。故不得已謝事。嗚呼。是誰欺乎。是謂我殿下爲四百年宗社之重。欲爲廣儲嗣之道。而拘於渠之顔面而不爲耶。若曰。牽情而不忍爲。則是殿下以宗社爲輕也。若曰。畏勢而不敢爲。則是殿下不得自由也。此雖由於欲誇示渠權重。而獨不念貽纍於聖德耶。苟如其言。則渠在而不改卜者。以渠沮之也。渠去而可改卜者。以無沮之者也。以鎌遮眼之計。適足爲眞贓綻露之資。欲巧反拙。此之謂也。稍有知識者。固已覰破其奸狀。而及承昨日筵敎。雖以殿下曲加庇覆之盛德。而其沮遏之迹。尙有自不可掩者。噫嘻。脅持君父。沮遏宗社大計。是其意將欲何爲。此非特殿下之罪人。實宗社之罪人也。嗚呼。祖宗在天之靈。果何負於渠耶。臣每見前史。君臣之際。不保始終處。未嘗不俺卷慨歎。假令國榮。罪不至此。則聖上之必欲曲保之者。甚盛德也。臣雖無狀。豈不贊成之不暇。而國榮之罪關宗社。固非殿下所得以私之。又況殿下之典加愍惻。指示全保之道者。前後勞費聖慮。無復餘憾。而渠終罔悛。則是殿下必欲保全渠。而渠必欲不自保也。於殿下何歉焉。或者以爲。彼有勳勞於國家。殆同明義錄主人。一朝罪之。恐有傷於明義錄義理。是大不然。夫明義錄者。是闡明代聽義理之書也。罪國榮者。是闡明廣儲嗣義理之擧也。有功而錄之。有罪而罪之。事件雖殊。其爲闡明義理則一也。且苟以功高而不罪其罪。則是雖自點器遠之作逆。亦將以其有功而不罪也。天下寧有是耶。仰惟聖學高明。其於此等義理。固已燭破無餘。而臣不勝過計之憂。敢此附陳。伏乞聖上。勿復遲疑。夬奮朝綱。亟命有司。旋以放流之典。以洩輿人之憤焉。臣與國榮。自是素昧。及夫丙申秋。承召上京之後。始鑑明義錄。謂其有爲國之忠。許之以夾贊一初淸明之治。而徐觀其所爲。始而疑惑。中焉駭憤。及至今日。則灼知其忘君負國之罪。不但止於塗人耳目者而已。故愚忠所激。不能忍住。手自繕寫。略陳梗槪。然臣之言吁亦晩矣。此臣之罪也。惶恐之至。取進止。答曰。省箚具悉。噫嘻。致令予聞此言。俾卿發此言。又使奉朝賀獲是言。一則由不穀。二則由不穀。三則由不穀。予欲無言。予欲無言也。臨批第切慙歎。
정조 4년
副提學金夏材。校理姜忱。副校理徐鼎修李時秀。修撰金宇鎭徐有成。副修撰尹行元沈樂洙等箚曰。伏以。洪國榮負國之罪。可勝誅哉。聖上所以眷遇。朝廷所以期待者。或意其受國厚恩。誠心向國也。再昨年揀擇之擧。亶出於爲宗社廣儲嗣之意。則自昨年五月以後。爲今日臣子者。孰不憂國勢之孤威。咸願明命之遄下。況如國榮之地處。所當苦死力陳。以盡不容少緩之義。而不但不此之爲。隱然爲沮遏之計。乃於致仕之疏。至以拘顔面嫌勢力等語。脅持上下。誑惑一世。噫嘻。此何言也。當國家岌嶪之日。爲宗國大計者。豈係於國榮之退不退。而乃敢肆然發此言。若是無忌。嗚呼。洪範曰。惟辟作福。惟辟作威。臣無有作福作威。今國榮之輕侮搢紳。有若奴隷。竊弄威福。全無臣分。何莫非人臣之極罪。而在渠猶屬細故。渠亦自知其罪大難容。黽勉休退。而對人輒曰。此事不可再擧云者。其心所在。有不可測。而餘威所及。人莫敢言。何幸重臣一疏。出於公議。而兪音不下。罰止放鄕。輿情之憤鬱。王綱之凌夷。當復如何。臣等謂亟允重臣箚請。爲先施以屛流之典。斷不可已也。取進止。答曰。省箚具悉。今日之擧。一以全恩義。一以保終始。而今以後。更不須說。以安予心。可也。此箚又胡爲發也。
정조 4년
庚子二月二十六日。兼春秋洪光一。禁府啓目。金浦郡守徐侃修。以通津府山訟摘奸事。因傳敎拿處。刑推得情。何如。傳曰。除刑推議處爲良如敎。
정조 4년
刑曹啓目。罪人李光點。更加嚴刑。期於得情。何如。傳曰。更加嚴刑。期於取服爲良如敎。
정조 4년
庚子二月二十六日午時。上御誠正閣。承旨入侍時。右承旨徐有防。假注書趙興鎭。記注官李𤧣。記事官徐龍輔。以次進伏訖。上曰。禮曹參判吏曹參判入來乎。有防曰。姑未入來矣。命賤臣曰。吏禮參入來。使之入侍。賤臣承命出。與吏曹參判鄭民始。禮曹參判李鎭衡偕入進伏。上曰。揀擇單子幾許入來乎。有防曰。次次入來云矣。上謂鎭衡曰。自卿遞知申以後。久未見之矣。鎭衡曰。聖念至此。感泣之極。不知所達矣。上曰。今番嘉禮時。禮參亦爲多事乎。鎭衡曰。判堂皆主管。故臣則別無多事之端。而再揀擇只隔。吉日亦不遠。誠不勝區區欣忭之忱矣。民始曰。嘉禮時所用白長衫。當自尙方造之。而姑不知其何樣衣矣。上曰。取考前例則可知矣。民始曰。銀器則依戶曹例爲之。而遠遊冠絳紗布。依例新造乎。上曰。前件如未渝色。置之。不然則新造好矣。鎭衡曰。俄聞判堂之言。則三揀擇後詣闕門路。未及稟定。故敢達矣。上曰。肅廟朝前例。相考宜矣。鎭衡曰。無可考處云矣。上曰。取考政院日記則可知。而其時都廳爲二員矣。命書藥房日次問安批答。命退。諸臣以次退出。
정조 4년
庚子二月二十六日申時。上御誠正閣。右副承旨入侍時。右副承旨金尙集。假注書趙興鎭。記注官李𤧣。記事官徐龍輔。以次進伏訖。上命讀吏判箚子。尙集讀奏。上又命更讀訖。上曰。吏判尙留闕中云乎。尙集曰。姑未出去云矣。命書箚批。又命書傳敎曰。斯人而有斯言也。斯人而有斯事乎。言非駕空驅虛。則事果信有眞然乎。事非信然眞有。則言果駕空驅虛乎。予豈忍多辯。而取寡恩之歎。獲惡聲之譏乎。二者之間。其是其非。吾誰欺乎。欺人。大槪是非姑舍。是予誠不穀。不穀之故。致有此言。致有此事。撫躬慙痛。寧欲無訛。豈曰自速。莫非予不穀之故。當誰咎哉。噫嘻。以雅昔之期待。有今日之國言。謂之何哉。顚沛至此。更無可言。而惟有一條塵刹之報。在於保終始三字。苟欲保之。使此人屛跡歛處。不失向來和氣可已。予豈假長語。奉朝賀洪國榮。歸還田里。以保予君臣終始。又命書傳敎曰。晝講停。又命書榻敎曰。王大妃殿進御二錢重人蔘粟米飮一貼煎入。命退。諸臣以退出。
정조 4년
庚子二月二十六日酉時。上御誠正閣。右承旨入侍時。右承旨徐有防。假注書趙興鎭。記注官李𤧣。記事官徐龍輔。以次進伏訖。上命賤臣曰。各門門鑰皆下之。而金虎門仍留。拜箚玉堂出去後。還閉之意。分付。仍命書玉堂箚批。賤臣承命出還伏。命有防讀公事訖。命退。承史以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨金魯淳坐。右副承旨金尙集坐。同副承旨趙尙鎭坐直。注書鄭東浚呈辭一員未差。假注書李錫夏仕趙興鎭仕直。事變假注書權坰仕。
정조 4년
藥房都提調鄭弘淳。提調金鍾秀。副提調徐有慶啓曰。伏未審夜間。聖體。若何。王大妃殿症候。益有差勝之節乎。粟米飮今方煎入。而臣等率諸御醫入侍。仰承症候諸節爲宜。惠慶宮氣候。何如。臣等不任區區憂慮。敢來問安。竝此。仰稟。答曰。知道。慈殿患候與昨日一樣。慈宮氣候一樣矣。卿等後日次入侍。粟米飮則依昨日再次煎入。可也。
정조 4년
徐有防啓曰。明日視事。初揀擇相値。頉稟。答曰。知道。
정조 4년
蔡弘履。以都摠府言啓曰。今日入直內三廳武兼禁軍及軍兵等中日習射。請出標信。答曰。知道。
정조 4년
傳于徐有慶曰。召對爲之。
정조 4년
蔡弘履啓曰。合辭方張之時。諫院無詣臺之員。事甚未安。除試所進去陳箚入啓外。呈告人員。竝卽牌招。何如。傳曰。允。
정조 4년
以正言尹得孚牌不進罷職傳旨。傳于蔡弘履曰。只推。
정조 4년
傳于徐有慶曰。政事當日爲之。
정조 4년
徐有慶啓曰。卽者吏曹假郞廳來言。政事當日爲之事。命下矣。判書金鍾秀藥院監煎進去。參判鄭民始。參議朴祐源。俱以病不來。不得開政云。事甚未安。竝卽牌招開政。何如。傳曰。允。
정조 4년
以吏曹參議朴祐源牌不進罷職傳旨。傳于趙尙鎭曰。只推。
정조 4년
有政。吏批。判書金鍾秀藥院監煎進。參判鄭民始進。參議朴祐源牌不進。右承旨徐有防進。
정조 4년
啓曰。判書金鍾秀藥院監煎進。參議朴祐源牌招不進。小臣獨政未安。何以爲之。敢稟。傳曰。仍爲之。
정조 4년
以金履禧爲副應敎。鄭彦暹爲敦寧都正。兪彦鎬爲同經筵。李象靖爲兵曹佐郞。趙鼎鎭爲禮曹佐郞。李福源爲惠民署提調。金鼎九爲引儀。洪秉殷爲密陽府使。韓謇爲義城縣令。朴明淳爲和順縣監。蔡濟恭爲奉常提調。
정조 4년
兵批。兼判書蔡濟恭病。參判李萬恢病。參議尹勉升病。參知南柱老入直進。同副承旨趙尙鎭進。副司直林蓍喆。副司果嚴思憲。
정조 4년
尙衣提調前望單子入之。金履素落點。
정조 4년
傳于趙尙鎭曰。御史留待。
정조 4년
趙尙鎭啓曰。卽者江原道按覈御史柳誼書啓中頭辭措語。有違格式。係是繡啓。故雖不得不捧入。而莫重奏御文字。有此錯誤。其在事體。誠極未安。推考警責。何如。傳曰。允。
정조 4년
傳于趙尙鎭曰。中綿子五十斤。入于王大妃殿。
정조 4년
蔡弘履。以禁衛營言啓曰。本營騎士別將李聖師。身病猝重。勢難察任。改差。何如。傳曰。允。
정조 4년
趙尙鎭。以訓鍊都監言啓曰。本局千摠田文顯。身病甚重。勢難察任。改差。何如。傳曰。允。
정조 4년
徐有防。以吏曹言啓曰。今此各陵殿寒食祭獻官。皆以文臣堂上塡差。而老病及元在外外。實無推移分排之路。以武官曾經防禦使以上通融塡差事。曾有定奪矣。今亦依此塡差之意。敢啓。答曰。當下敎矣。
정조 4년
大司憲鄭昌順。行副提學金夏材。大司諫金文淳。持平姜。獻納柳孟養。校理姜忱。副校理徐鼎修李時秀。修撰金宇鎭徐有成。副修撰沈樂洙尹行元啓曰。請喬桐府黜置罪人鄭致達妻夬正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱亟加嚴鞫。快正王法。請削黜罪人洪樂純。爲先中途付處。措辭見上答曰。不允。
정조 4년
大司憲鄭昌順。大司諫金文淳。持平姜。獻納柳孟養啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者絶島散配。措辭見上新啓曰。洪國榮之罪。可勝誅哉。聖上之倚毗何如。廷臣之期待何如。而終至於恃功自恣。擅權負國。其彌天之罪。難貰之惡。實不可指數而枚擧也。嗚呼。宗社大計。莫急於儲嗣一事。爲今日臣民者。其孰無憂嘆顒望之心。而噫。彼國榮。乃敢以拘渠之顔面。嫌渠之勢力等語。肆然發口。至有此事不可再擧之說。對衆揚言。少無忌憚。以爲眩亂聽聞。欺瞞一世之資。其沮戲國家之大事。惟恐權柄之或移者。究厥負犯。實是人臣之極罪。至若作威作福。權傾人主。百官出其門下。八方爭輸賂貨。在渠爲細故耳。負殿下罔極之恩。沮宗社莫大之計。厥罪至此。實關罔赦。及今重臣手寫之箚。三司諸臣之論。次第而發。則尤可見擧國共公之議也。請洪國榮爲先亟施遠竄之典。答曰。不允。末端事。予之閱歷艱險。抑云飫且熟矣。不料今日。又聞此啓也。此人登此啓。啓中所列之名。果是何許賊何許賊也。執此以究。無論本事之信否。人言之虛實。何爲而反與諸賊。聯登一紙乎。卽此一節。此人之負予。誠大且大矣。此亦予不穀之故。不能孚感於未然之前而然也。慙嘆慙嘆。無以爲喩。大抵討罪之擧。疏啓無異。而至若啓辭。則於予心尤有所輪囷不自堪者存焉。寄語諸臺。藉有云云。疏何間焉。胡不亟停此啓。以安予心乎。諒之諒之也。
정조 4년
持平姜啓曰。請大靜縣爲奴罪人金壽賢依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達依律處斷。請削黜罪人金漢耆亟施竄配之典。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。趙濟泰等事。趙嵎事。亟停勿煩。
정조 4년
獻納柳孟養啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠亟寢酌處之命。仍令王府。嚴鞫得情。快施當律。請減死安置罪人大燮亟寢酌處之命。仍令王府。設鞫得情。快正王法。請減死罪人弼海亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬亟命散配。日謙兄弟竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎依律處斷。請濟州牧減死定配罪人範聖依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請逆賊尙魯亟施孥戮之典。措辭見上答院曰。不允。埏事。亟停勿煩。
정조 4년
大司憲鄭昌順箚曰。伏以。臣卽伏聞吏曹判書金鍾秀手箚。請罪奉朝賀洪國榮云。臣姑未見其箚本。雖未知其遣辭聲罪之如何。國榮之口含天憲。手握王章。竊弄威福。厥罪多矣。其中沮戲廣儲嗣一節。卽是宗社之罪人。臣民之共憤。以其請休時疏語觀之。以爲。殿下拘於渠之顔私。朝臣怯於渠之勢力。上無發落。下無爭難云者。是何等語也。今以國家儲嗣之計。萬世宗祊之托。爲其顔私勢力之所拘制。則天下後世。其將謂殿下何如主。謂今日何如時耶。此其意不過內售沮遏之謀。外爲陳請之言。陰欲歸咎於聖躬。顯示威喝於朝廷。苟有一分向國之心者。豈忍爲是哉。前日殿下之倚毗於國榮。寵遇於國榮者。謂其有衛國之績。向上之誠耳。乃反沮宗社之大計。負聖上之殊遇。一至於此。其心所在。有不可測。雖以我殿下山藪之量。欲加庇覆之恩。公議旣發之後。恐不可一味涵貸也。庶幾兪音之快下。俾得輿憤之少洩。及伏見批旨下者。引以自咎。諭以慙嘆。繼下辭旨。縷縷懇惻。姑舍其言於是非之間。欲全其生於終始之際。畢竟處分。只令歸田而止。臣誠愕眙。繼不勝其慨然也。嗚呼。從古人君之於臣子。功則賞之。罪則誅之。雖勳庸夙茂。任用甚專者。及其罪著惡稔。自干天紀。則不以一時之恩。有所寬假。考之往牒。班班可徵。而則哲之明。未嘗以是而少損。尙論之士。未嘗以是而少貶。只見其仁人之無私。明主之能斷。伏想殿下。高百王之見。豈不知此。而奚爲此區區姑息之仁也。惟願廓揮乾斷。亟賜允從焉。臣於昨夕。拜箚入送。門限已迫。未及呈徹。終宵繞壁。待曉登聞。略貢憂憤之忱。恭俟裁處之命焉。取進止。答曰。省箚具悉。交口迭攻。聲言至此。予亦不知何以爲答也。
정조 4년
大司諫金文淳箚曰。伏以。洪國榮負殿下之罪。可勝誅哉。當日之勳勞。何如。殿下之倚毗。何如。苟有一分秉彝之心。固當終始一節。小心圖報。而其柰傾憸之性。肆行濫猾之習。憑恃寵靈。惟事跳踉。不知敬君之禮。少無畏義之心。兜攬國柄。箝制一世。以至於銓注之用捨。臺閣之語默。財賦之出入。戎政之操縱。惟意所欲。莫敢誰何。致使一國大小。惴慄承奉。只知有國榮。不知有殿下。從古權奸之欺蔽聰明。擅弄威福者何限。而豈有如國榮之千罪萬惡。紙不勝書者哉。臣於是。尤有所痛心者。今日之悠悠萬事。事莫急於廣儲嗣而已。當此國勢之孤危。雖在閭巷之匹庶。孰無顒望之誠。而況彼國榮。受國厚恩。地異他人。則不思贊助之道。敢售沮遏之計。雖以告退時疏語觀之。以國家莫重莫大之事。有若關係於渠身之進退者然。辭意閃忽。人心疑亂。論其負犯。實爲宗社之罪人。而特以積威之勢。人莫敢言。輿情之拂鬱久矣。何幸重臣之箚。出於忠憤。而公議翕然。朝野胥悅。恭俟處分之明快。卽伏見批旨下者。只視慙嘆之意。繼降歸田之敎。臣不勝愕然失圖。而重爲殿下惜此擧也。嗚呼。此雖出於我殿下顧念誰昔。不忍置法之德意。而此而置之。則將使國綱頹而彝倫斁矣。豈不大可寒心哉。伏願殿下。更加三思。爲先施以竄配之典焉。取進止。答曰。省箚具悉。長憲箚批。略已及之。徒增慙嘆也。
정조 4년
洪忠監司李秉鼎疏曰。伏以。臣情地兢蹙。治上辭疏。日夜瞻天。恭俟處分。及承聖批。不惟不準所請。特旨隨下。辭意溫摯。諭之以業已洞悉。申之以方面體重。又因喉院之請推。重速傳敎之截嚴。如臣滓穢之賤。何以得此於聖明。惝怳震懍。自不覺感淚之被面。而繼之以愕然失圖也。念臣自遭李鼎運之詬辱。區區情踪。豈復有抗顔周行之望。而曾於諫長之引避。伏奉前席之恩言。至有凶逆指嗾之敎。開誨諄諄。不啻若慈父之詔迷子。臣由是感激。遂不敢復言情勢二字。隨除輒膺。歷踐內外。竊自附於筋力奔走。不擇夷險之圖。亦已多歲月矣。則今於其人追理之章。宜不必復事較挈。而顧於威命之下。煩籲而不知止者。非謂本事之未盡昭暴也。亦非以一遞藩任。爲諒而已也。蓋以重遭惡言。貽累則哲。臣萬死難贖之罪。惟有屛跡息影。爲臣餘生塵刹之報耳。斷斷此心。略及於前疏之末。仰惟日月之明。亦庶幾俯燭之矣。玆敢更申危懇。冒瀆崇聽。伏乞聖慈。曲賜鑑諒。先削臣職。仍勘臣罪。以安私分。以肅朝綱。不勝萬幸。臣於乞免之章。除非大義理所關係。則何敢妄有論列。以犯出位之戒。而目見主勢日孤。世道日懼。義難泯默。敢此附陳。惟聖明垂察焉。噫嘻。削黜罪人洪樂純。三司之啓。始發於公議積鬱之餘。則何殿下縱示嘉尙之意。而終靳允從之命耶。樂純之許多負犯。姑舍之。就其合辭而觀之。旣曰背公黨私之徒。只知有樂純。不知有國家。又曰殿下之威令。反不如樂純之勢焰。此眞國之安危。人之向背之一大機會。爲殿下今日臣子者。固當沬血繼陳。不容晷刻少緩。而側聽多日。迄未有聞何也。臣誠中夜繞壁。爲國家流涕而痛哭也。伏願殿下。廓揮乾斷。亟允臺請。以杜禍本。以靖人心焉。嗚呼。奉朝賀洪國榮之樹立勳業。固偉且大矣。殿下之眷遇倚毗。旣出賞功。廷臣之與同周旋。亦由向國。而惟其權位太盛。有識竊歎。特許休致。孰不仰全保之聖意。而至於樂純。則忮忌各立。藉賣竊弄。在家而爲無倫。在國而爲不敬。今殿下若以其姪之樹立。而有所容貸。則其可曰有典章乎。今廷臣。若因其姪之勳業。而有所顧惜。則其可曰知國家乎。噫。臣於丙申夏。待罪承宣。一二衝口之奏。實在於曁國榮同登筵席之際。聖明在上。焉敢誣也。今當國勢岌嶪。衆情疑懼之日。始拘乃姪之親熟。終畏樂純之氣焰。諉以職是外藩。不一陳之於聖主之前。則是上而負吾君之隆恩也。下而負先臣之遺忠也。臣豈忍爲是哉。憂憤所激。禍福都忘。披瀝肝血。干冒鈇鉞。妄言之罪。臣固甘樂。臣無任憂憤激切屛營祈懇之至。答曰。省疏具悉。曩時衝口之奏。不知何說。以是不能明答。卿其勿辭。欽哉。
정조 4년
黃海監司金熤疏曰。伏以。臣待罪藩任。今已經歲。才未逮志。無一猷爲。且愧且惶。若隕淵谷。忽於此際。晉秩之命。有隕自天。擢臣爲資憲大夫者。臣惝怳隕越。莫省所以。臣本儱侗無當。百無一長。才不足以備驅用。識不足以參事務。幸遭聖明。濫蒙洪造。偏玷華貫。驟躋顯秩。每自循省。怵然驚懼。豈自意更進一步。凌躐乎九卿之列乎。王者勵世之具。爵賞是已。有功而賞。其賞榮。有才而爵。其爵貴。以其榮且貴也。以之而風動一世。奬勸百工。其爲用若是之大矣。今若罔功者賞。不才者爵。賞雖多而不榮。爵雖尊而不貴。將使爵賞爲虛器。而人主失其勵世之具矣。臣雖無似。講此義熟矣。恒欲以愼爵賞三字。爲殿下一誦。誠未料爵而不貴。自臣身始。大爲殿下治化之累也。前年升一階。今年晉一秩。引而置之於卿月之班。冥升之憂。濫冒之懼。猶屬臣身。雖不足恤。而累聖簡而玷治化。此實臣所大懼也。倘聖明曲察臣衷曲之懇。特命還收臣新授資級。則不特臣分之粗安。抑將有補於愼爵賞之治矣。臣不勝大願。臣無任屛營祈懇之至。答曰。省疏具悉。卿其勿辭。欽哉
정조 4년
庚子二月二十七日辰時。上御誠正閣。禮房承旨入侍時。右承旨徐有防。假注書趙興鎭。記注官李𤧣。記事官徐龍輔。以次進伏訖。上曰。皇壇祭享受誓誡之日知入。賤臣承命出還奏曰。明夕云矣。上曰。皇壇祭報府。如已修整。持入。上命賤臣曰。明日揀擇時。處子以曜金門出入事。分付。上命書傳敎曰。大報壇祭享。謹遣大臣攝儀。又命書傳敎曰。大報壇祭享。雖命攝儀。享前一日。當行望壇禮。仍行省牲省器而回。該曹以此知悉。竝勿出朝報上命讀刑曹啓目韓於仁老味供辭。命書判付。命退。承史以次退出。
정조 4년
庚子二月二十七日未時。上御誠正閣。召對入侍時。參贊官金魯淳。侍讀官李時秀。檢討官沈樂洙。假注書趙興鎭。記注官李𤧣。記事官徐龍輔。以次進伏訖。時秀讀奏東國通鑑。自冬十月靺鞨寇百濟北境。至以其地爲玄菟郡。上曰。下番讀之。樂洙讀奏自春正月百濟作新宮。至遇大雪乃還。上命參贊讀之。魯淳讀奏自春二月百濟王設大壇。至分賜將士。上命賤臣讀之。賤臣讀奏自正月新羅立始祖廟。至竝呑辰馬之心。上命兼史讀之。𤧣讀奏自春正月新羅王。至以其女妻之。上命下番讀之。龍輔讀奏自三月高句麗。至以軍國政事。命止之。時秀曰。此章別無逐條仰達之義。而三國地方。不過數千里。而三分其地。可謂至小之國。且以兵革爲事。民無叛意。國有畜積。終不至板蕩之境。猶以爲彊富之國。此無他。時君猶有保民之術。得人之美。將相之臣。各得盡其才能。瘡痍之兵。猶皆一其心力。保國於干戈之世。此莫非其時人君。導率得人心之效也。此等處。伏願殿下留念焉。樂洙曰。上番所陳誠好。臣無更達之辭。而蓋治國之道。不在於土地之廣大。唯在於人心之和協。若使此時。民有嗷嗷之怨。君無兢兢之心。則豈不至敗亡耶。是故孟子曰。天時不如地利。地利不如人和。伏願聖上留念焉。上曰。兩玉堂之言。誠好矣。上曰。此時兵力之彊盛。豈可盡言。雖在中原。莫强於三國。此皆其時全尙武治而然也。至於我國之兵力。殆不成樣。土地人民城廓。古今同然。而兵力之强弱。前後懸殊。此無乃立國規模。徒崇文敎之致耶。命魯淳陳文義。魯淳曰。臣別無可達之義矣。時秀等曰。洪國榮之罪。可勝誅哉。殿下依畀何如。寵遇何如。而不思報效之道。甘爲宗社之極逆。沮戲大計。敢懷不軌。究厥心術。雖食肉枕皮。無以泄其憤。而罰止放還。伏願殿下。亟降兪音。快施當律。上曰。皆諭於箚子批旨。更勿煩陳。命書傳敎曰。屢勤勅敎。則分義所在。焉敢一向稱病。況事係莫重。承候如是稽緩者。尤極駭然。在渠父道理。固當登時發送。而不此之爲。有若處義者然。然則渠輩猶不以龜賊。無若浼底意而然乎。否則渠之不卽上來。又將欲作一層節拍而然乎。以此意自政院嚴勅金龍柱。使之斯速承候慈殿。命退。諸臣以次退出。
정조 4년
庚子二月二十七日酉時。上御誠正閣。坐直承旨入侍時。右承旨徐有防。假注書趙興鎭。記注官李𤧣。記事官徐龍輔。以次進伏訖。命書傳敎曰。近來乏人。予亦知之。寒食諸處獻官排塡之際。無以充數。事勢固然。而觀此望單。武臣排擬。至於十八人之多。殊涉如何。當該吏曹堂上。從重推考。自本曹參判參議。竝與遺漏者。而使之通融。改修整以入。原望單勿施。又命書傳敎曰。繡啓甚冗長。有難猝次披閱。下廟堂次對時覆奏。御史退去。後日次對。同爲入侍。又命書傳敎曰。明日日次後。間五日藥房問候慈殿事。分付。又命書榻敎曰。王大妃殿進御二錢重人蔘粟米飮一貼煎入。命出。承史以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨金魯淳坐。右副承旨金尙集坐。同副承旨趙尙鎭坐直。注書一員未差鄭東浚呈辭。假注書李錫夏仕趙興鎭仕直。事變假注書權坰仕。
정조 4년
藥房都提調鄭弘淳。提調金鍾秀。副提調徐有慶啓曰。伏未審夜間。聖體。若何。王大妃殿症候。益有差勝之節乎。粟米飮今方煎入。而臣等率諸御醫入侍。仰承症候諸節爲宜。惠慶宮氣候。何如。臣等不任區區憂慮。敢來問安。竝此。仰稟。答曰。知道。慈殿慈宮氣候一樣。後日次入侍宜矣。
정조 4년
以全羅監司狀啓。三月令進上物種中洗鱗石首魚。節候尙早。限內不得封進。惶恐待罪事。傳于趙尙鎭曰。勿待罪事回諭。
정조 4년
庚子二月二十八日未時。上御誠正閣。同副承旨入侍時。同副承旨趙尙鎭。假注書趙興鎭。記注官李𤧣。記事官徐龍輔。以次進伏訖。上曰。今日玉堂入直誰也。尙鎭曰。姜忱沈樂洙云矣。上曰。揀擇追單子及畿湖單子入來乎。尙鎭曰。五部單子幾盡入來。而畿湖則日字甚急。似未及入來矣。上曰。然矣。上曰。右承旨右副承旨持嘉禮節目入侍。賤臣承命出。與右承旨徐有防。右副承旨金尙集偕入進伏。命有防讀節目。有防讀奏訖。上曰。今日之雨。終朝不霽。或有害於農家耶。尙集曰。農作姑未始之。別無利害。而今番之雨後。兩麥善爲解甲茁長云矣。上曰。雖在九重之中。四野如在目中。一雨一暘。無不關心矣。有防等曰。在殿下誠心對越之道至於斯。臣等不勝欽仰矣。上曰。同副先退。漢城府郞廳發牌。畿湖揀擇單子入來與否問之。上曰。再明日果再揀擇日字乎。有防曰。然矣。命書傳敎曰。令尹昌胤女子。進士尹美基女子。生員鄭攇女子。副直長鄭杆女子。奉事趙儀逵女子禁婚。餘皆許婚。上曰。尹昌胤是誰之至親也。尙集曰。故承旨尹彬之曾孫。而至親別無顯官立朝者。其兄前司禦昌濂也。上曰。鄭杆誰之至親。尙集曰。故參議鄭夏彦之子。而至親亦無在朝者矣。上曰。其連姻誰也。有防曰。與入侍注書。爲四寸云矣。上曰。注書若至親則詳知其世派矣。賤臣曰。鄭杆。卽臣姑母之子。而其祖故牧使堥。上曰。兄弟幾人乎。賤臣曰。四兄弟而生存者二人。命退。承史以次退出。
정조 4년
庚子二月二十八日酉時。上御誠正閣。禮房承旨入侍時。右承旨徐有防。假注書趙興鎭。記注官李𤧣。記事官徐龍輔。以次進伏訖。上命讀正言尹得孚上疏訖。命留院公事入之。賤臣承命出。持公事還伏。命有防讀之。上曰。侍從案已修整。持入。賤臣回奏曰。姑未修整云矣。上曰。何時下敎。而尙未修納耶。吏曹事誠駭然矣。有防曰。自政院連爲催促。而許多侍從案修整之際。自然遲滯矣。命書榻敎曰。王大妃殿進御二錢重人蔘粟米飮一貼煎入。命退。承史以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨朴祐源坐直。右副承旨金魯淳坐。同副承旨趙尙鎭坐。注書鄭東浚呈辭一員未差。假注書李錫夏仕趙興鎭仕直。事變假注書權坰仕。
정조 4년
徐有防啓曰。明日視事。再揀擇相値。頉稟。答曰。知道。
정조 4년
蔡弘履。以禁衛營從事官來言言啓曰。今日本營軍兵日次。私習云矣。敢啓。答曰。知道。
정조 4년
蔡弘履啓曰。右副承旨金尙集今日不爲仕進。卽爲牌招。何如。傳曰。許遞。前望單子入之。
정조 4년
承旨前望單子入之。朴祐源落點。
정조 4년
蔡弘履啓曰。新除授左副承旨朴祐源。卽爲牌招察任。何如。傳曰。允。
정조 4년
傳于朴祐源曰。承旨房仍。
정조 4년
徐有防。以禮曹言啓曰。來三月初六日大報壇祭攝行事。命下矣。初五日親傳香之節。何以爲之乎。敢稟。答曰。攝儀。
정조 4년
朴祐源。以吏曹言啓曰。今此各陵殿寒食祭獻官。大祝時無職名人員。令該曹口傳付軍職。何如。傳曰。允。
정조 4년
又以吏曹言啓曰。今此永祐園寒食祭獻官。本曹參議朴祐源塡差矣。移拜承旨。不得已以前承旨金尙集。改付標以入之意。敢啓。傳曰。知道。
정조 4년
徐有防。以嘉禮廳言啓曰。本曹郞廳禮曹正郞鄭必忠。方帶實錄廳兼春秋。今姑改差。其代以禮曹正郞趙鼎鎭差下。使之察任。何如。傳曰。允。
정조 4년
蔡弘履。以訓鍊都監言啓曰。本局哨官洪儆。身病甚重。勢難察任。改差。何如。傳曰。允。
정조 4년
行副提學金夏材。大司諫金文淳。司諫李命勳。應敎金履禧。掌令李度默。持平權以綱姜。獻納柳孟養。校理姜忱。副校理徐鼎修李時秀。正言柳協基。修撰徐有成金宇鎭。副修撰尹行元沈樂洙啓曰。請喬桐府黜置罪人鄭致達妻快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱亟加嚴鞫。快正王法。請削黜罪人洪樂純爲先中途付處。措辭見上答曰。不允。
정조 4년
大司諫金文淳。司諫李命勳。掌令李度默。持平權以綱姜。獻納柳孟養。正言柳協基啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者絶島散配。請洪國榮爲先亟施遠竄之典。措辭見上答曰。不允。再昨已諭。爾等何不念予肝膈之言乎。
정조 4년
司諫李命勳。正言柳協基啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府。嚴鞫得情。夬施當律。請定配罪人具翼遠亟寢酌處之命。仍令王府。嚴鞫得情。快正王法。請減死安置罪人大燮亟寢酌處之命。仍令王府。設鞫得情。快正王法。請減死罪人弼海亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎依律處斷。請濟州牧減死定配罪人範聖依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬不可遠地散配而止。亦竝施絶島散配之典。請逆賊尙魯亟施孥戮之典。措辭見上答院曰。不允。埏事。亟停勿煩。
정조 4년
正言尹得孚疏曰。伏以。臣於三昨。退自臺廳。鍾動門閉。寄宿人家。而素患眩瞀之症。重添關格。馱歸委頓。不省人事。昨曉幸得差減。方鞴馬詣臺。而症復發作。頃刻昏倒。召牌繼降。不得承命。罪在難赦。而聖恩寬假。不加譴斥。臣誠惶感。不知所云。伏枕奄奄之中。猶有愚忠之耿結者。昂瀆崇嚴。伏乞察其忱而憐其病。亟遞臣職。千萬至願。噫。洪國榮恃功驕橫。作福作威。一世之人。靡不趨附。知有國榮而不知有君父久矣。幸而天啓聖衷。有正月八日之處分。實宗社之慶。臣民之幸也。今則重臣旣發國榮之罪矣。三司之長繼之矣。兩司之官。又發流竄之啓矣。聖上寬仁。只令歸還田里。雖不足以贖渠罪之萬一。猶可以少洩國人之憤。而乃臣之愚。則別有所慨恨於旣往。而又不勝憂慮於方來者。誠爲殿下而略暴焉。噫。國榮貪天爲己。兜攬權柄。國人之不敢言而不敢怒者。四年于玆矣。臣不敢知殿下深居九重。而未之或知耶。抑殿下其或知之。而特以勳勩之故。而俛副其意慾也耶。國榮前秋之休致。在於眷遇方隆之日。搢紳之人。莫不瞠惑。皆以爲行當復用。所以請留之章。紛紛焉日積於公車者也。殿下旣許其休退。則只使之奉其朝請可也。而逐日晉接。恩渥愈摯。遂使奸細之心腸。致有沮遏廣儲嗣之大計者。殿下有以啓之也。今日責躬之敎。雖懇惻切至而尙何補哉。臣所以不能不慨歎於旣往者也。今幸罪盈惡極。公議峻發。則殿下復以前日之寵假。而不許今日之罪其罪。抑又何哉。嗚呼。前轍之戒。在於後車。則殿下今日之所宜却顧而長慮者。又當何如耶。與國榮同功一體之臣。今雖未見其驕橫如國榮。而殿下若又假之以權柄。則安知異日。復有作福作威之患。如國榮也哉。伏願殿下。時加裁抑。以爲先事之戒。全其終始。無有後悔。則國家幸甚。聖明懲毖。保無是憂。而竊伏覸殿下。過於含容。此臣所以又不容不憂慮於方來者也。噫。洪樂純之罪。卽洪國榮之罪也。三司之啓。臚列幾盡。而其中有樂純之負犯。或爲稱冤。殿下之傳敎。或謂抑勒云云之語。嗚呼。人心不靖。世道淆亂。背公論而慢天威。至於此極。則實不勝駭惋而憤切也。論啓之際。固宜拈出其名。正明其罪。而但引而不發。誠可謂模糊之甚矣。揆以臺體。決不可置而不問。臣謂亟令發啓之臣。擧其人之姓名。隨其罪而繩之。斷不可已也。念臣性拙識淺。根孤植弱。杜門屛跡。息交絶遊。其於朝廷之事。漠然不相聞。而或叨言職。則只憑朝紙之上。敢效憂愛之忱。雖其言固陋淺近。而愚忠則切矣。伏乞天地父母。恕其狂妄。千萬幸甚。臣無任屛營祈懇之至。答曰。省疏具悉。上款云云。但當受而爲過而已。下段云云。爾何發此言。人必懷自危矣。先事之慮。誰曰不可。若其起疑於黯黮之中。成說於䵝昧之地者。誠有無限世道之憂。予則反恐史所稱酤搉之害。不在於彼而在於此也。至於前都憲之啓。終事。使予迫悶。諫官以意中人姓名。使之指擧者。此無異於覈言根也。爾其勿辭察職。
정조 4년
敦寧都正鄭彦暹疏曰。伏以。臣跧伏窮巷。念絶榮途。敦府除旨。忽下於千萬夢想之外。驚惶感激。罔知攸措。固當竭蹶趨承之不暇。而第臣旣無敦寧。揆以法例。自在當遞。玆敢短章自列。仰瀆崇聽。伏乞聖明。亟令該曹照例遞改。以存公格。以安私分。千萬幸甚。臣無任屛營祈懇之至。答曰。省疏具悉。疏辭下該曹稟處。
정조 4년
庚子二月二十九日巳時。上御誠正閣。晝講詣臺臺臣同爲入侍時。知事蔡濟恭。特進官李鎭衡。參贊官趙尙鎭。侍讀官姜忱。檢討官沈樂洙。假注書趙興鎭。記注官李𤧣。記事官徐龍輔。宗臣安川君烓。武臣行副護軍柳春馪。大司憲鄭昌順。以次進伏訖。上前受音。忱讀奏自張沮桀溺。至止子路宿。上新受音。忱曰。張沮桀溺。雖是隱君子。絶類離群。皆非中正之士。而至於貪冒榮利之輩。則不可同日語矣。伊時人主。若能禮以羅之。官以祿之。隨才任用。則生民之塗炭。庶可拯濟。而齊梁之君。不知彙征於如此之人。而其所進用。不過辯口伯術之士。故獨善潔行。如沮如溺者。世愈亂而跡愈遠。此皆時君不能任賢之責。以此觀之。則人君之得失。在於用人之進賢退愚。此等處。伏願殿下體念焉。上曰。所陳好矣。樂洙曰。此輩潔已自韜。過於忘世之人。猝不可致而用之。而人君猶能誠心求輔。善爲導率。則亦有秦時色鴻。爲漢世儀鳳。苟得用之。雖不致治三代之盛。而亦足以諷詠一世。忘義循利之類。必有廉立之意。不亦美乎。是故朱子曰。正當扶起沮溺輩。此皆專在於人君導率之如何。伏願聖上留念焉。上曰。好矣。濟恭曰。上下番所奏皆切當矣。臣無更達之辭。蓋沮溺之輩。皆非中道。聖人之所不許與。而比於脅肩謟笑。不啻高人一層。人君若能導率。則此等之人。雖有若浼之心。猶能致之於朝廷。而亦可納之於中行。是故若使此輩。際遇於堯舜之世。不讓於皐夔之倫。下番所論正當。扶起沮溺輩之言。誠好矣。此亦指言人君導率之道。上曰。所奏果好矣。而其中導率二字尤好矣。沮溺輩潔行自韜。雖過於忘世。猶可謂中人以上。而猶不能導率。以致離群絶俗之境。中人以上尙然。況衰世以後。人物之漸不如古乎。導率之政。尤可勉於今日矣。濟恭曰。臣待罪經筵。何不以責難之言。仰奏明主之前乎。殿下自卽祚以來。于今四年之間。用一人。外論皆以爲國榮之所爲。罪一人。朝廷亦以爲國榮之所爲。四年之內。殿下求言之端。非止一再。竟無一言者。非殿下不能容納其言而然也。至於尋常辭職疏箚。皆經眼於國榮。然後始爲上徹。在廷諸臣。寧得罪於殿下。毋得罪於國榮。爲謀身之道。甚至莫敢誰何之境。此殿下寵遇太過。假之以權柄之過乎。今則公議已發。三司聲討之章。日積公事。若使國榮如昨年。則其敢有一言來之者乎。今則便同死僧習杖矣。殿下一初之政。無迷不燭。明竝日月。向使國榮。威福不得自擅。寵遇不敢自恃。則豈有今日耶。從今以往。體洪範蕩蕩平平之道。毋使人臣作威作福。總攬權綱。以致建極之治。是臣區區血願矣。上曰。卿之今日之言。近來筵臣之所不言。予欲索言。不覺面騂。第當自勉而已。使國榮若從予言。豈至於今日之狼狽乎。尤可慙痛矣。臺臣進前。上曰。只擧末端。昌順啓曰。請大靜縣爲奴罪人金壽賢依律處斷。上曰。不允。又啓曰。請興陽縣爲奴罪人河翼龍。海南縣爲奴罪人金重得。亟令王府。設鞫得情。快正王法。上曰。不允。又啓曰。請梁山郡定配罪人錫達依律處斷。上曰。不允。又啓曰。請大靜縣定配罪人聖中。亟令王府。設鞫嚴問。期於得情。快正王法。上曰。不允。又啓曰。請削板罪人有臣宗甲義駿。竝令王府。設鞫嚴問。依律處斷。上曰。不允。又啓曰。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。又啓曰。請楸子島定配罪人趙嵎亟寢酌處之命。仍令王府。設鞫得情。夬正王法。上曰。亟停勿煩。又啓曰。請薪智島荐棘罪人瑩中。設鞫嚴問。夬施當律。上曰。不允。又啓曰。請濟州牧定配罪人後樂。亟令王府。更加嚴鞫。期於得情。上曰。不允。又啓曰。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一閔德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。又啓曰。請楸子島安置罪人李普行。亟令王府。拿鞫嚴問。上曰。不允。又啓曰。臣於見職。實有萬萬難冒之義。今臣所叨。卽臣兄之代也。雖在微官庶僚。以弟代兄。尙有應避之例。矧此風憲之長。言議之地乎。其在國體。已極苟艱。揆以公格。自在應遞。而適當試事。義同往役。雖不得不冒昧承膺。副急一出。因仍蹲據。斷無是理。臣何敢一刻晏然於臺次乎。請命遞斥臣職。上曰。勿辭。同副承旨趙尙鎭曰。大司憲鄭昌順再啓煩瀆。退待物論矣。上曰。知道。昌順又啓曰。臣於洪國榮之啓。竊有所瞿然慙恧者。當國榮在朝之日。其專擅驕恣。竊弄威福之狀。今日大小諸臣。孰不目見而耳聞。竊憤而心駭者。惟其威勢所壓。人無敢言。至於如臣者。忝叨言地。非止一二。幾年囁嚅。一味噤默。殿下朝廷。可謂無人矣。日昨重臣手箚。實出於爲國危忠。而比之古人逆折先事之戒。則尙云晩矣。臣則職在都憲。反於重臣手箚之後。始敢請討。比之重臣。又有愧焉。臣於把筆構箚之際。自不覺面騂。故諸臣箚疏。皆直討國榮。而臣則首擧重臣之箚。次論國榮之罪者。以示隨人始討之爲可愧。於是乎不忠之罪。臣無所逃今方自訟。何敢以言官自居。開口論事。而第伏見近日絲綸批旨之間。或有過中之敎。至曰撫躬慙痛。寧欲無訛。又曰徒增慙歎。不知爲答。以殿下至仁好生之德。全保世臣之意。在凡臣僚。尙欲施恩全活。況國榮之曾被眷遇。嘗廁任用者乎。此則不然。國榮有功於明義錄。則殿下爵祿之寵遇之。以其功也。及其爵祿過而驕濫日甚。寵遇專而威福自擅。甚至於沮戲宗社之大計。甘爲宗社之罪人。則殿下流放之竄殛之。以其罪也。殿下卽在上之天也。好惡賞罰。隨其所爲而已。眞所可怒在彼。已何與焉者也。或者聖心。以當初任用之匪人。引以自咎。而凡人君之引咎責躬。固是美事。是又不然。古人所謂。始以帝堯之仁。姑試伯鯀。終焉孔子之聖。不善宰予者。正爲今日準備語也。又何嫌焉。不過四年之間。乃有今日之處分。如日月之更。在聖德尤有光焉。俄者聖敎。以四字。有所自貶。臣則以爲。若如聖敎。則必無今日之處分。近日絲綸批旨中。字句間過中處。特命還收宜矣。臣又因是而有所仰勉者。大抵寵過而生驕。任專而招權。除非皐夔之佐。此實人情之所不免。殿下若欲曲保世臣。以全終始。則與其曲加涵貸於有罪之後。曷若稍加裁抑於無罪之時乎。如此之後。終始保全之恩。可以施矣。亦願聖明之留意焉。上曰。曰慙歎。曰無訛云云。蓋予於近日事。一則有以啓之。一則有以致之。淸燕之中。每自循省。自不覺其面騂背汗。向所云云之句。非不參量之說也。命退。諸臣以次退出。
정조 4년
庚子二月二十九日酉時。上御誠正閣。坐直承旨入侍時。右承旨徐有防。左副承旨朴祐源。假注書趙興鎭。記注官李𤧣。記事官徐龍輔。以次進伏訖。上曰。生劃設場。在於何日乎。有防曰。再明設場云矣。上曰。會講設場。何其久也。有防曰。一日所應講者不過十餘人。故自然遲滯云矣。命祐源書尹得孚疏批。命賤臣曰。各門門鑰盡下。而其中丹鳳門姑留。宿衛庫間修掃軍出去後還閉。軍號以昨日軍號因用。再揀擇處女明日平明來待事。竝爲。分付。命有防祐源分讀公事。讀訖。命書傳敎曰。今番嘉禮時。自內應備果盤。一倂除之。況本宅乎。以此意。分付。雖宮人中官及都監官吏。切勿造果盤。至於禮緞。不特緞綾。雖紬綿。亦勿爲之事。預爲。分付。命書榻敎曰。王大妃殿進御人蔘二錢重粟米飮一貼更爲煎入。命退。承史以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨朴祐源坐。右副承旨金魯淳坐直。同副承旨趙尙鎭坐。注書一員未差鄭東浚呈辭。假注書李錫夏仕趙興鎭仕直。事變假注書權坰仕。
정조 4년
金魯淳。以都摠府言啓曰。今日入直內三廳武兼禁軍及軍兵等中日習射。請出標信。傳曰。置之。
정조 4년
傳于金魯淳曰。承旨入侍。
정조 4년
徐有防。以嘉禮廳言啓曰。今此嬪入闕時。當有朝見中宮殿之禮。而該曹無可考文書。故詳考政院日記。則肅廟朝丙寅年淑儀入闕時。朝見中宮殿之禮。有問于大臣擧行之例矣。今亦依此磨鍊。何如。傳曰。允。
정조 4년
又以禮曹言啓曰。今此嬪揀擇時。京畿湖西守令及士夫處女。有無單子再揀擇。及期上送之意。累次關飭矣。畿甸則皆以無乎事報來。而湖西則五六邑以無乎報來之外。其餘各邑。尙無聲息。事體極爲未安。當該道臣推考。如有年限內處女。再揀擇日。雖未及上來。趁三揀擇上送之意。另加申飭。何如。傳曰。允。
정조 4년
兵曹口傳政事。副司直金尙集鄭彦暹。
정조 4년
傳于朴祐源曰。明日大臣戶禮判尙方公事提調來待。
정조 4년
徐有防。以嘉禮廳言啓曰。今此嘉禮時。上馬隊下馬隊。烏杖差備忠贊衛陪衛等節及其他導從者。自可指揮擧行。而至於本宮婢子。捧函步婢。執香步婢等節。郡主嘉禮時。旣有之矣。今番亦不可不擧行。而戶曹別單中。無啓下之事。自下不敢擅便。何以爲之。敢稟。傳曰。明日入侍時稟定。